**Diszgráfia: amikor az írás fáj**

Egy kevésbé ismert rendellenesség lehet a felelős a diákok olvashatatlan kézírásáért.

*Utálom az életem, mert nem igazságos, és nem jó olyannak lenni, amilyen én vagyok. Utálom az életem, mert nem tudok megfelelően írni, számolni és tanulni. És lényegében a legrosszabb, hogy mindig megsérülök és nem vagyok jó egyetlen sportágban sem. Csak három barátom van de néha szeretnek néha utálnak. Semmit nem tudok tenni anélkül, hogy el ne veszitenék egy barátot vagy meg ne sérülnék. Szeretnék inkább kutya vagy delfin lenni. Akkor mindenki szeretne és lenne sok barátom. Akkor boldog lennék.* (Richard, R.–Richard, E. (2000): *Eli: The Boy Who Hated to Write*. RET Center Press.)

Képzeld el, hogy egy okos, magát jól kifejezni tudó tanuló van az osztályodban, akinek az egyetlen problémája, hogy az írásos feladatok túl sok időbe kerülnek, melyeket ráadásul hanyagul és hibákkal tele ad be. Az első gondolat, ami felmerül benned, hogy a diák lusta és rendetlen. De lehet, hogy tévedsz. Lehet, hogy egy kevésébe ismert rendellenesség (tanulási zavar), a diszgráfia jeleit mutatja, melyet a Különleges Gyermekek Tanácsa így definiál: súlyos nehézség az olvasható, életkornak megfelelő és tempójú kézírás tekintetében (Lokerson 1992).

A diszgráfiás gyermekek, akiknek több mint 75%-a fiú (Cavey 1987), gyakran a tanulási akadályozottsággal küzdő tanulókhoz hasonló jellemzőket mutatnak, mint például a motivációhiány, koncentrációs problémák, koordinációs nehézségek (Cavey 1987).

Egy egyszerű mondat megírásához a kar és kézizmok rugalmasságának és összehúzódásának komplex sorozata szükséges, valamint a finommotorikus készségek és magasabb szintű kogníció együttes működése. Diszgráfia esetén az érzékelés, a gondolkodás és a mozgás finom, összerendezett tánca megszakad vagy meglassul.

A diszgráfia legsúlyosabb formájával küzdő gyerekek nem képesek megfelelően tartani a ceruzát vagy egyenes vonalat húzni. A kevésbé súlyos diszgráfiás jeleket mutató tanulók nem biztos, hogy le tudják a betűket másolni vagy írás közben nagyon hamar elfáradnak. A gyerekek egy része képes rajzolni vagy egyszerű formákat lemásolni, de nem képes betűket vagy szavakat következetesen leírni (Richards 1999a).

**A diszgráfia kezelése**

A diszgráfiás tanulók felismerése kihívást jelenthet a pedagógusnak, mert a tanulók különböző fokban lehetnek érintettek, illetve gyakran további tanulási problémáik is vannak (Cavey 1987). Annak ellenére, hogy a diszgráfia diagnosztizálásához képzett szakember pl. foglalkozásterapeuta bevonására van szükség, a szülők és a pedagógusok is felismerhetik a diszgráfia jegyeit.

A diszgráfia leggyakoribb jellemzői:

-következetlen szóközhasználat a szavak között

-lassú vagy erőltetett kézírás vagy másolás

-görcsös ceruza- vagy tollfogás

-az íróeszköz túl szoros markolása

-nem következetes betűformák

-nagyon sok radírozás

-következetlenségek az írásképben pl. a kis-és nagybetűk váltakozó használata, szokatlan betűformák, dőlt betűk

Nincs gyógyír a diszgráfiára, azonban a tanulóknak meg kell tanítani kompenzációs és a korrekciós technikákat, amelyek segíthetnek nekik megbirkózni a helyzetükkel vagy fejleszti az íráskészségüket. Segítség lehet, ha a napot néhány egyszerű bemelegítő gyakorlattal kezdik, mint például a gumiszalagot nyújtanak, ujjtornát végeznek, gyorsan kinyitják és bezárják az ökleiket, gyorsan megrázzák a kezüket és az ujjaikat, vagy agyagoznak, mielőtt írni kezdenek.

A ceruzafogó használata is segíthet néhány tanulónak, akik írás közben helytelenül fogják a ceruzát. A tanároknak talán több különböző fajta ceruzafogót ki kell próbálniuk, mire megtalálják azt, amelyik a legjobban megfelel az egyes gyerekeknek. A tanároknak be is kell mutatniuk a ceruzatartás helyes módját, hogy megbizonyosodjanak arról, a tanuló nem markolja túl erősen a ceruzát. A túl szoros ceruzafogás kézfáradtsághoz vezethet írás közben, amit a legtöbb diszgráfiás meg is tapasztal. Ilyen esetben a tanulóknak szünetet kell tartaniuk írás közben, hogy tornáztassák a kezüket.

Jones (2004) a diszgráfiás tanulók támogatására számos technikát javasol, például az írásbeli feladatok arányának és összetettségének csökkentését, valamint az írásban elvégzendő feladatok mennyiségének mérséklését. Azt is javasolja, hogy a pedagógusok több időt adjanak a tanulóknak az írásra vagy engedjék meg nekik, hogy elkezdjék hamarabb a feladataikat, bontsák le az írásbeli feladatokat kisebb részekre (ötletelés, vázlat, szerkesztés stb.) és csökkentsék az írás mennyiséget, pl. megengedik nekik, hogy diktáljanak néhány feladatot vagy rövidítéseket használjanak.

Richards (Richards 1999b) által javasolt további kompenzációs stratégiák:

* a tanulónak biztosítani kell egy rövid vázlatot az óra anyagából
* legyen kortárs segítője *(buddy)* vagy segédeszköze a jegyzeteléshez, aki/ami ad egy példányt a tanulónak;
* legyen a tanuló írott munkája előzetesen átnézve rövid időn belül;
* fontossági sorrendbe rendezni az írásbeli feladatokat
* arra ösztönözni a diákokat, hogy egyszerre egy feladaton dolgozzanak.

A POWER ereje

A diszgráfiás tanulóknak, sok diákhoz hasonlóan, gyakran nehézséget okoz, hogy elkezdjenek egy fogalmazási feladatot. Hasznos kompenzációs stratégia lehet az ilyen tanulónak megtanítani az előtervezést és bátorítani őket a használatára (Richards 1999b). Ezek tartalmazhatnak vázlatpontokat, a főbb gondolatok különböző színnel történő kiemelését, vagy ki lehet írni a főbb gondolatokat kis cédulákra, majd újrarendezni őket a kívánt sorrendben. A POWER memóriamankó, ami segít azon tanulóknak, akiknek problémájuk van a szövegeik formába rendezésével:

P- tervezd meg a szövegedet;

O- rendezd a gondolataidat és ötleteidet;

W- írj vázlatot;

E- szerkeszd meg a munkád;

R- nézd át a munkád, mielőtt megírod a végleges vázlatot.

(Richards 1999b)

A számítógépes szövegszerkesztő használata is jó alternatíva a kézírásra és hasznos módja annak, hogy bátorítsuk a tanulókat írásbeli munkák létrehozására. A számítógépek a szavak helyes leírásában is segíthetnek a tanulóknak. De a felsorolt technikák mindegyikének kapcsolódnia kell a diszgráfia felismeréséhez.

Az intézményvezetőknek arra kellene kérniük a tanárokat, hogy figyeljék azokat a tanulókat, akiknél jelentős nehézségeket tapasztalnak a kézírásban, és juttassák el a megfelelő bizottságokhoz, szervezetekhez a diákjaikat, ha az egyszerű technikák nem oldják meg a felmerülő problémákat.

**Hivatkozások:**

Cavey, D. W.: *Dysgraphia*: *Why Johnny Can’t Write: A Handbook for Teachers and Parents*, ERIC Document Reproduction Service, ED 286 339, 1997.

Jones, S. *Accommodations and Modifications for Students with Handwriting Problems and/or Dysgraphia* 1998. Retrieved from [www.ldonline.org/ld\_indepth/writing/dysgraphia.html](http://www.ldonline.org/ld_indepth/writing/dysgraphia.html)

Lokerson, J. *Learning Disabilities: Glossary of Some Important Terms*, ERIC Document Reproduction Service, ED 352 780, 1992.

Richards, R. G.–Richards, E. I. Eli: *The Boy Who Hated to Write*. Riverside, Calif.: RET Center Press, 2000.

Richards, R. G. *When Writing’s a Problem: A Description of Dysgraphia*. Riverside, Calif.: RET Center Press, 1999a.

Richards, R. G. *Strategies for Dealing with Dysgraphia*, 1999b. Retrieved from www.Idonline.org/Id\_indepth/writing/dysgraphia\_strategies.html

**Eredeti szöveg:**

Fischer, Jeri –Rettig, Michael A.: *Dysgraphia: When Writing Hurts. A little-known disorder may be respon sible for students’ poor and illegible handwriting.*Principal-Doing the Math-Web Exclusive» Volume 84 Number 2, November/December 2004*.* <https://www.naesp.org/sites/default/files/resources/2/Principal/2004/N-D-Web.pdf>

**fordította:**

Tar Boglárka és Fehértói Anett gyógypedagógia BA szakos hallgatók (DE GYGYK)

**A fordítást ellenőrizte és az eredetivel összevetette:**

Dr. Nemes Magdolna

Dr. Molnár Balázs